竹外海棠
作者：衛宗武
朝代：宋

paragraphs: 我有三徑園，今爲牛馬皂。
傍家尋丈地，昔未長荼蓼。
琅玕數十挺，新培歲可考。
幻出一庭陰，咫尺成深窈。
客來可款延，友至或徑造。
于時正芳菲，所欠花繚繞。
隔籬舊封植，一種媚而好。
卷翠護春姿，嬌紅衒天巧。
折來侑清尊，嫣然爲一笑。
絕勝歌舞羣，聲容託幻眇。
久欲構小亭，爲計恨不早。
金屋延阿嬌，祇恐人易老。
此花擅春妍，獨恨易榮槁。
豈若對此君，四時森羽葆。
不惟祛塵俗，端可助吟嘯。
良辰集朋簪，杯柈慚草草。
於焉小徜徉，即此是幽討。